

בס"ד

בס"ד

פרשת לך לך, תשפ"ב, מספר 1440

**מה פירוש "לֶךְ לְךָ" או מדוע בחר ה' באברהם?**

**דוד כהן-צמח**

אנו יודעים מדוע בחר ה' בנח להיות אבי האנושות החדשה שלאחר המבול. הדבר נאמר במפורש: "נֹחַ אִישׁ צַדִּיק תָּמִים הָיָה בְּדֹרֹתָיו אֶת הָאֱ-לֹהִים הִתְהַלֶּךְ נֹחַ" (בר' ו:ט) וכן: "בֹּא אַתָּה וְכָל בֵּיתְךָ אֶל הַתֵּבָה כִּי אֹתְךָ רָאִיתִי צַדִּיק לְפָנַי בַּדּוֹר הַזֶּה" (בר' ז:א). לעומת זאת, בפנייתו הראשונה של ה' לאברהם[[1]](#footnote-1) בראש פרק י"ב, אין לכאורה רמז כלשהו לבחירה בו לעמוד בראש המסע הארוך אשר ממנו עתיד לצאת עם ישראל ולהיות אבי האומה. יתרה מזאת, אין גם הסבר מדוע נעתר אברהם לבקשתו של אל חדש ולא מוכר לצאת למסע זה.

על מנת להשיב על השאלה נפנה לכתובי מקרא אחרים כדי לברר מהי תרומתם לפתרון התעלומה הזו. לאחר מכן ננסה לראות האם גם בפרשתנו קיים קצה חוט המוביל למסקנה שעולה מכתובי המקרא האחרים.

בדב' ד:לז נאמר: "וְתַחַת כִּי **אָהַב** אֶת אֲבֹתֶיךָ וַיִּבְחַר בְּזַרְעוֹ אַחֲרָיו", ובפרק י:טו נאמר: "רַק בַּאֲבֹתֶיךָ **חָשַׁק** ה' **לְאַהֲבָה** אוֹתָם וַיִּבְחַר בְּזַרְעָם אַחֲרֵיהֶם בָּכֶם מִכָּל הָעַמִּים כַּיּוֹם הַזֶּה". ביטויי האהבה והחשק רומזים כאן על קשר של זוגיות בין איש לאישה. אמנם בשני כתובים אלה נדון קשר האהבה בין ה' לבין האבות בכלל, ולאו דווקא הקשר עם אברהם, אך כתובים אחרים עשויים לשפוך אור נוסף על הסוגיה. כך הכתוב ביש' מא:ח: "זֶרַע אַבְרָהָם **אֹהֲבִי**", ובדומה לו דבהי"ב כ:ז: "זֶרַע אַבְרָהָם **אֹהַבְךָ**". בשני כתובים אלה מוגדר אברהם כאוהבו של ה'. נמצא שהקשר בין הא-ל לאברהם הוא קשר של אהבה, ויש להדגיש שמדובר באהבה זוגית ולא באהבת הורה לבנו. הפועל "חָשַׁק" בדב' י:טו מבטא רעיון זה בבירור. רעיון זה עלול להיראות מוזר ביותר ממבט ראשון, אך בהמשך ננסה להבהיר אותו.

ועתה לשאלה: האם יש בסיס לפרשנות זו בפרשתנו? לדעתי, התשובה חיובית. הרעיון עולה מהפסוק הראשון בפרשה: וַיֹּאמֶר ה' אֶל אַבְרָם לֶךְ לְךָ מֵאַרְצְךָ וּמִמּוֹלַדְתְּךָ וּמִבֵּית אָבִיךָ אֶל הָאָרֶץ אֲשֶׁר אַרְאֶךָּ" (בר' יב:א). מה פירוש "לֶךְ לְךָ"? ידוע ומקובל מאד פירושו של רש"י: "לך לך להנאתך ולטובתך". פירוש זה כבודו במקומו מונח, הואיל והוא תואם את רצף הפסוקים והעניינים ('לֶךְ לְךָ... וְאֶעֶשְׂךָ לְגוֹי גָּדוֹל' וכו', בבחינת פעולה ותוצאתה: אם תלך זה ישתלם לך), ועם זאת ניתן להציע פירוש אחר הקרוב יותר, לעניות דעתי, לפשוטו של מקרא. רש"ר הירש כותב:

"לֶךְ לְךָ", לך לעצמך בבדידות... לך לעצמך בדרכך; לך בדרך שתבודד אותך מארצך וממולדתך ומבית אביך, מכל הקשרים שהיו לך עד כה.[[2]](#footnote-2)

ברוח זו פירש גם משה ויינפלד, ובמשפט קצר וקולע: "מלת היחס 'לְךָ' מורה על מעבר שיש בו משום מפנה וניתוק מהמצב הקודם".[[3]](#footnote-3) סימוכין לפירוש זה ניתן למצוא בכתובי מקרא כגון: "וַיְשַׁלַּח מֹשֶׁה אֶת חֹתְנוֹ **וַיֵּלֶךְ לוֹ** אֶל אַרְצוֹ" (שמ' יח:כז) – חותן משה נפרד מבני ישראל והולך לבדו אל ארצו; "וְעַתָּה פְּנוּ **וּלְכוּ לָכֶם** לְאָהֳלֵיכֶם" (יה' כב:ד) – יהושע קורא לשבטים ראובן, גד וחצי המנשה להיפרד משאר השבטים ולשוב אל נחלתם אשר בעבר הירדן; "הַגֶּשֶׁם חָלַף **הָלַךְ לוֹ**" (שיה"ש ב:יא) – הגשם עזב אותנו והלך.

צעד נוסף לכיוון הפרשני המוצע כאן הוא דרך כתובים מתחום יחסי הזוגיות. בשיה"ש ב:י, יג נאמר פעמיים: "קוּמִי לָךְ רַעְיָתִי יָפָתִי **וּלְכִי לָךְ**". למה מתכוון הדוד באומרו לרעיה "לְכִי לָךְ"? ברי לגמרי שאין הוא מגרש אותה, אדרבה: הוא פונה אליה ומבקש ממנה להיפרד ממשפחתה ולהצטרף אליו, על מנת לקשור ביניהם ברית של זוגיות. "לְכִי לָךְ" משמעו אם כן לכי איתי, לכי אחריי. יושם לב, שבכתוב זה, ממש כמו בפרשתנו, בא הצירוף "לְכִי לָךְ" בצורת ציווי כמו "לֶךְ לְךָ". מאותו שדה של קשר זוגי נאמר הכתוב: "**אֵלֶךְ לִי** אֶל הַר הַמּוֹר וְאֶל גִּבְעַת הַלְּבוֹנָה" (שיה"ש ד:ו), ופירושו: אתרחק מסביבתי על מנת להתבודד עם אהובתי.

אפשר לסכם ולומר: כל קשר חדש בין בני זוג כרוך בהכרח בהתנתקות מן המשפחה הגרעינית. והרי זו משמעות האמירה הבסיסית בתחילת ספר בראשית: "עַל כֵּן יַעֲזָב אִישׁ אֶת אָבִיו וְאֶת אִמּוֹ וְדָבַק בְּאִשְׁתּוֹ וְהָיוּ לְבָשָׂר אֶחָד" (בר' ב:כד). וכן קורא המשורר בתהלים למלכה הזרה הקושרת את גורלה עם מלך ישראל: "שִׁכְחִי עַמֵּךְ **וּבֵית אָבִיךְ**" (תה' מה:יא, והשוו "לֶךְ לְךָ מֵאַרְצְךָ וּמִמּוֹלַדְתְּךָ **וּמִבֵּית אָבִיךָ**"). המלכה נקראת להתנתק מבית אביה ולשכוח אותו על מנת לקיים קשר של נישואין עם מלך ישראל. בהמשך היא מתבקשת גם לקבל את מרות בעלה: "כִּי הוּא אֲדֹנַיִךְ וְהִשְׁתַּחֲוִי לוֹ" (שם:יב). ברור אם כן, שקשר של נישואין מחייב התנתקות מהעבר, ממסגרת קודמת, ולצד זה התחייבות לעתיד, למסגרת החדשה. זו בדיוק התביעה שתובע ה' מאברהם. על מנת להצטרף אל ה' ולקיים איתו קשר של ברית, עליו לנטוש את סביבתו ואת בית אביו ולהתחבר אל ה'. הליכתו של אברהם היא קודם כל הליכה מ-: מארצך, ממולדתך, מבית אביך. הווי אומר נטישת העולם האלילי, ולאחר מכן הליכה אחרי ה'. לכך רומז יהושע: "בְּעֵבֶר הַנָּהָר יָשְׁבוּ אֲבוֹתֵיכֶם מֵעוֹלָם תֶּרַח אֲבִי אַבְרָהָם וַאֲבִי נָחוֹר וַיַּעַבְדוּ אֱלֹהִים אֲחֵרִים. וָאֶקַּח אֶת אֲבִיכֶם אֶת אַבְרָהָם מֵעֵבֶר הַנָּהָר וָאוֹלֵךְ אֹתוֹ **בְּכָל אֶרֶץ כְּנָעַן**" (יה' כד:ב-ג). ה' מנתק את אברהם מבית אביו, שעבד אלוהים אחרים, ומוליך אותו בארץ כנען.[[4]](#footnote-4) הולכה זו מתוארת בפרשתנו כמסע של אברהם בארץ כנען, תוך שהוא מתחייב לה' על ידי בניית מזבחות לה' וקריאה בשם ה' (בר' יב:ו-ט). ניתן להגדיר הליכה זו כ"הליכה אחרי ה'". כך הרי מנסח ירמיהו את הקשר בין ישראל, צאצאי אברהם, לבין ה': "זָכַרְתִּי לָךְ חֶסֶד נְעוּרַיִךְ אַהֲבַת כְּלוּלֹתָיִךְ **לֶכְתֵּךְ אַחֲרַי** בַּמִּדְבָּר בְּאֶרֶץ לֹא זְרוּעָה" (יר' ב:ב). ברית הנישואין בין ה' לבין בני ישראל מתבטאת בהליכה של ישראל אחרי ה', כפי שאישה הולכת אחרי בעלה.

פתחנו בספר דברים המאזכר את אהבת ה' לאבות. בספר זה באה הדרישה הנוקבת מישראל שלא ללכת אחרי אלוהים אחרים: "לֹא תֵלְכוּן אַחֲרֵי אֱלֹהִים אֲחֵרִים" (דב' ו:יד, והשוו ח:יט, יא:כח ועוד). כנגד דרישה זו באה הדרישה הנוקבת ללכת אחרי ה': "אַחֲרֵי ה' אֱ-לֹהֵיכֶם תֵּלֵכוּ" (יג:ה). לדעתי, זו תמצית הדרישה מאברהם. גם השורש דב"ק מסיפור גן עדן, שצוין לעיל, בעניין הקשר של כל זוג שבונה בית ("וְדָבַק בְּאִשְׁתּוֹ" (בר' ב:כד) שכיח בספר דברים באזכורי הקשר שבין ה' לישראל. ראו דב' ד:ג-ד: "כָל הָאִישׁ אֲשֶׁר **הָלַךְ אַחֲרֵי** בַעַל פְּעוֹר הִשְׁמִידוֹ ה' אֱ-לֹהֶיךָ מִקִּרְבֶּךָ. וְאַתֶּם **הַדְּבֵקִים בַּה'** אֱל-ֹהֵיכֶם חַיִּים כֻּלְּכֶם הַיּוֹם" – הדבקות בה' היא הניגוד המוחלט להליכה אחרי בעל פעור. ראו גם יא:כב: "**לְאַהֲבָה** אֶת ה' אֱ‑לֹהֵיכֶם **לָלֶכֶת** **בְּכָל** דְּרָכָיו **וּלְדָבְקָה** בוֹ". אהבת ה', הליכה בדרכיו ודבקות בו כרוכים זה בזה. וכן יג:ה: "אַחֲרֵי ה' אֱ-לֹהֵיכֶם תֵּלֵכוּ... וּבוֹ תִדְבָּקוּן" – הליכה אחרי ה' ודבקות בו הם שני ערכים חופפים (ראו גם י:כ).

סיכומו של דבר: אברהם נדרש על ידי ה' להיפרד מבית אביו וללכת אחרי ה' כפי שנדרש מכל איש ואישה החפצים להקים בית ולבנות משפחה. אברהם מכונה אוהבו של ה' (יש' מא:ח, דבהי"ב כ:ז) כפי שמוגדר בן זוג (או בת זוג). הבית הישן של אברהם היה בית המיוסד על אמונה באלוהים אחרים ואילו ביתו החדש מיוסד על האמונה בה'. אברהם היה אמור לנטוש את ביתו הישן למען בניית בית חדש. כעת ניתן להבין מדוע הקשר בין ה' לבין אברהם מדומה לקשר זוגי של איש ואישה. מן המפורסמות הוא הדימוי של הקשר שבין ה' לבין ישראל כקשר של זוג נשוי (למשל: "אַהֲבַת כְּלוּלֹתָיִךְ" (יר' ב:ב) שהוזכר לעיל). למעשה, יסודו של הדימוי בתיאור ברית סיני. בהר סיני כרת ה' ברית עם ישראל. ברית זו מנוסחת במונחים של ברית נישואין. הברית פותחת בהצהרה חגיגית של ה' המופנית לישראל בשמ' יט:ד-ו ("אַתֶּם רְאִיתֶם אֲשֶׁר עָשִׂיתִי לְמִצְרָיִם" וכו'). בהצהרה זו יש לתת את הדעת לצירוף הביטויים הבא: "וָאָבִא אֶתְכֶם אֵלָי... וִהְיִיתֶם לִי". צירוף זה של להביא אל + להיות ל- רומז לקשר של נישואין. ראו למשל בתיאור נישואי יצחק ורבקה: "וַיְבִאֶהָ יִצְחָק הָאֹהֱלָה שָׂרָה אִמּוֹ... וַתְּהִי לוֹ לְאִשָּׁה" (בר' כד:סז), או הנאמר על אשת יפת תואר: "וַהֲבֵאתָהּ אֶל תּוֹךְ בֵּיתֶךָ... וְהָיְתָה לְךָ לְאִשָּׁה" (דב' כא יב-יג).

לא ייפלא, על כן, שהקשר בין ה' לבין אברהם מוצג כקשר זוגי. ה' ואברהם מדגימים יחסי זוגיות כבסיס ליחסי הזוגיות לעתיד לבוא בין ה' לבין בני ישראל, צאצאיו של אברהם. העיקרון "מעשה אבות סימן לבנים" תקף כאן כמו במקומות נוספים בסיפורי האבות.

נחמיה מתאר כך את בחירת אברהם: "אַתָּה הוּא ה' הָאֱ-לֹהִים אֲשֶׁר **בָּחַרְתָּ** בְּאַבְרָם... וּמָצָאתָ אֶת **לְבָבוֹ נֶאֱמָן** לְפָנֶיךָ" (ט:ז-ח). מדוע בחר ה' באברהם ומדוע נעתר אברהם להצעת ה'? התשובה היא: אהבה. אהבה אינה טעונה הסבר. האם הקריאה "לֶךְ לְךָ" היא צו? נראה לי שהקריאה הזו היא קודם כול הזמנה להצטרף למסע משותף, אך יש בה גם צו, צו שעיקרו ללכת אחר צו הלב: "וְאָהַבְתָּ אֵת ה' אֱ-לֹהֶיךָ בְּכָל לְבָבְךָ" (דב' ו:ה).[[5]](#footnote-5)

 **דף שבועי, גיליון 1440, לך לך, תשפ"ב**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: dafshv@mail.biu.ac.il

ניתן לפנות לכתובת זו ולקבל את הדף מדי שבוע בדוא"ל.

 [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \*הד"ר דוד כהן-צמח, מרצה למקרא במכון כרם, מכללת דוד ילין, ירושלים.

 בשלב זה הוא נקרא "אברם", אך אנו נציגו כאן בשמו הקבוע והמקובל "אברהם". [↑](#footnote-ref-1)
2. **ספר בראשית עם פירוש שמשון בן רפאל הירש**, ירושלים תשס"ב. [↑](#footnote-ref-2)
3. משה ויינפלד, **ספר בראשית עם פרוש חדש**, תל- אביב תשל"ה. [↑](#footnote-ref-3)
4. יש לציין שאברהם עוזב את תרח אביו עוד בחיי אביו. חישוב פשוט מוכיח זאת: תרח היה בן שבעים כאשר הוליד את אברהם (יא:כו), אברהם יצא מחרן לכנען בהיותו בן שבעים וחמש (יב:ד). מכאן שתרח היה בן מאה ארבעים וחמש כאשר נפרד ממנו אברהם. תרח מת בחרן בגיל מאתיים וחמש (יא:לב) כלומר שישים שנה אחרי שאברהם נפרד ממנו. [↑](#footnote-ref-4)
5. על אהבה ונאמנות והקשר לאמונה ראו דוד כהן-צמח, עולם התנ"ך דברים (עורכים: מ' וינפלד, ד' כהן-צמח), תל-אביב 1994, עמ' 84-83. וראו גם עמוס חכם בפירושו לישעיה מא:ח והערה 44 שם, **ספר ישעיה** כרך ב' (סדרת דעת מקרא), ירושלים תשנ"ב. [↑](#footnote-ref-5)